Seda päeva kutsuti nii All Saints' Day kui Hallowmas ehk All Hallows (hallow on inglise keeles pühak). 998. aastal lisandus sellele 2. novembril pühaks kuulutatud kõikide surnute mälestuspäev, meie hingedepäev. Seda päeva tähistas katoliku kirik samuti tulede ja paraadidega, kus osavõtjad olid riietatud pühakuiks ja ingleiks. Kiriklik püha ei pannud aga inimesi unustama varasemaid pidustusi, ja 31. oktoobri õhtul jätkati vanu traditsioone. Taas kord segunesid uued ja vanad kombed ning moodustasid uue, nimelt juba hingedepäevale kõige sarnasema tähtpäeva - All Hallow's Eve, Hallowe'en, Halloween. Selles päevas olid koos nii paganlikud maagilised toimingud kui ka uus kristlik lähenemine nõiakunstile, saatanale ja tema käsilastele.  …  Keskajal koos kiriku mõju kasvuga seda päeva enam nii suurejooneliselt ei tähistatud. (Õunapuu, Piret, 2001., lk. 121-122.)